Na temelju članka 25. Statuta Grada Slatine (Službeni glasnik Grada Slatine broj 05/09, 05/10, 1/13, 2/13, 3/18, 9/20. i 5/21.) i Odluke za poticanje rješavanja stambenog pitanja mladih obitelji na području Grada Slatine (KLASA: 371-01/25-01/4, URBROJ: 2189-2-03-02/03-25-1), zamjenik gradonačelnika koji obnaša dužnost gradonačelnika Grada Slatine objavljuje

**J A V N I P O Z I V**

**mladim obiteljima za dostavu prijava za korištenje sredstava pri rješavanju stambenog**

**pitanja na području Grada Slatine**

**Članak 1.**

Grad Slatina ovim Pozivom za poticanje rješavanja stambenog pitanja mladih obitelji na području Grada Slatine, namjerava pomoći mladim obiteljima u rješavanju stambene problematike.

**Korisnici stambene potpore**

**Članak 2.**

Na javni poziv može se javiti mlada obitelj koja ispunjava slijedeće uvjete:

a) čiji su članovi obitelji državljani Republike Hrvatske, od kojih barem jedan bračni ili izvanbračni partner ima prebivalište na području Grada Slatine minimalno godinu dana,

b) da je bar jedan od bračnih ili izvanbračnih partnera mlađi od 40 godina života u godini raspisivanja javnog poziva,

c) podnositelj zahtjeva, bračni ili izvanbračni partner, koji rješavaju stambeno pitanje stjecanjem prava vlasništva prve nekretnine, ne mogu imati u vlasništvu ili suvlasništvu drugu kuću/stan,

d) da podnositelj zahtjeva, bračni ili izvanbračni partner koji rješavaju stambeno pitanje nisu prodali, darovali ili na bilo koji drugi način otuđili stambeni objekt.

**Članak 3.**

Prijava za korištenje sredstava se podnosi **do 30. studenog 2025. godine odnosno do**  **ukupnog iskorištenja sredstava.**

**POTPORA I POTREBNA DOKUMENTACIJA:**

**Potpora pri kupnji građevinskog zemljišta, stambenog objekta ili gradnje kuće radi rješavanja vlastitog stambenog pitanja na području Grada Slatine**

**Članak 4.**

 Potpora se može odobriti pri gradnji obiteljske kuće ili kupnje građevinskog zemljišta odnosno stambenog objekta (kuće ili stana) u vlasništvu druge fizičke osobe ili pravne osobe, osim osoba u krvnom srodstvu podnositelja zahtjeva, njegovog bračnog ili izvanbračnog partnera, te uz uvjete propisane Javnim pozivom.

**Članak 5.**

U slučaju kupnje građevinskog zemljišta ili stambenog objekta te gradnje kuće, mlada obitelj može ostvariti potporu u iznosu od 2.000,00 eura.

**Članak 6.**

Potpora za kupnju stambenog objekta i izgradnju kuće, uz opće uvjete odobrava se za predmetnu nekretninu na području Grada Slatine.

Predmetna nekretnina na koju se odnosi prijava mora biti u vlasništvu podnositelja zahtjeva.

**Članak 7.**

Potrebna dokumentacija koja se prilaže uz zahtjev:

- preslika osobne iskaznice podnositelja i bračnog ili izvanbračnog partnera

- izjava o izvanbračnoj zajednici ovjerena od strane javnog bilježnika

- vjenčani list (osim samohranih roditelja i izvanbračne zajednice)

- rodni listovi za maloljetne članove obitelji

- izvadak iz zemljišnih knjiga za građevinsko zemljište odnosno stambeni objekt koji je predmet zahtjeva

- dokaz o plaćanju računa sa preslikom računa ukoliko je riječ o izgradnji

- glavni projekt (preslika ili na uvid) ili građevinska dozvola

- izjava o tome da se radi o prvoj i jedinoj nekretnini podnositelja zahtjeva i članova obitelji te Izjavu da podnositelj zahtjeva ni drugi član njegove obitelji nije prodao ili na drugi način otuđio nekretninu u vlasništvu ili suvlasništvu

- preslika ugovora o kupoprodaji građevinskog zemljišta odnosno stambenog objekta

- potvrda Porezne uprave o nepostojanju duga na ime javnih davanja koje prati Porezna uprava, za oba bračna ili izvanbračna partnera ili za samohranog roditelja, ne starija od 30 dana

- potvrda o nepostojanju duga prema gradskom proračunu.

**Članak 8.**

Kao prihvatljiv trošak priznaju se troškovi od 1. siječnja 2025. godine.

**Članak 9.**

Zahtjev za dodjelu potpore nalazi se na web stranici [www.slatina.hr](http://www.slatina.hr) , a može se podići i u Gradskoj upravi Grada Slatine, Trg sv. Josipa 10, Slatina. Sve dodatne informacije mogu se dobiti putem e-maila: gradska.uprava@slatina.hr.

**Članak 10.**

Ispunjen zahtjev za korištenje sredstava i pripadajuća dokumentacija dostavlja se osobno ili poštom na adresu:

Grad Slatina

Trg sv. Josipa 10

33520 Slatina s naznakom „Prijava na Javni poziv – poticanje rješavanja stambenog pitanja mladih obitelji“.

**Članak 11.**

S korisnicima, koji udovoljavaju uvjetima Javnog poziva, zamjenik gradonačelnika koji obnaša dužnost gradonačelnika zaključuje Ugovor o dodjeli potpore.

Prije sklapanja Ugovora korisnik se obvezuje dostaviti bjanko zadužnicu ovjerenu kod javnog bilježnika, kao instrument osiguranja.

**Članak 12.**

U okviru ovog javnog poziva potpora za stambeno zbrinjavanje se ne može dodijeliti mladim obiteljima koje su već ostvarile pravo na stambenu potporu Grada Slatine po do sada objavljenim javnim pozivima.

KLASA:371-01/25-01/4 ZAMJENIK GRADONAČELNIKA KOJI

URBROJ:2189-2-03-02/03-25-2 OBNAŠA DUŽNOST GRADONAČELNIKA

Slatina, 17. siječnja 2025. Ilija Nikolić